[image: Text

Description automatically generated]

TYSTYSGRIF RADDEDIG mewn Cadarnhau Ymarfer Gwaith Cymdeithasol
LEFEL 6 - 60 credyd
BMPF6044C


PORTFFOLIO’R DYSGWR
(PORTH AGORED a PHRIFYSGOL CYMRU 
Y DRINDOD DEWI SANT)


	Enw’r dysgwr: Beth Lloyd Morgan

Cyfeiriad ebost: 1200704@student.uwtsd.ac.uk

Rhif Cofrestru’r Dysgwr yn y Brifysgol: 1200704

Carfan: 21 ac ymlaen


 


ACADEMI CYMRU AR GYFER ARFER PROFFESIYNOL AC YMCHWIL CYMHWYSOL




Tasg 1
Rhan A

Adolygiad Datblygiadol 

Arweiniad: 
Mae Tasg 1 rhan A yn gofyn i chi ddefnyddio model adfyfyrio i fyfyrio ar eich arfer blaenorol a’ch anghenion datblygiadol i’r dyfodol. Dylech ei chwblhau trwy ystyried y gwaith rydych chi wedi’i wneud ers cymhwyso. Wrth drafod â’ch mentor a/neu eich goruchwyliwr/rheolwr llinell, nodwch eich anghenion datblygiadol i’r dyfodol fel rhan o’ch Cynllun Unigol Tair Blynedd Gyntaf o Ymarfer o dan bob un o’r 3 deilliant dysgu isod.
Rhaid i chi fodloni’r Deilliannau Dysgu ar gyfer y dasg hon (gweler atodiad 4 y llawlyfr).

Atebwch holl elfennau’r cwestiwn isod.


	Cwestiwn:

Gan ddefnyddio model adfyfyriol, myfyriwch yn feirniadol ar eich datblygiad proffesiynol ers cymhwyso’n weithiwr cymdeithasol. Ar sail hyn ac wrth drafod â’ch mentor/goruchwyliwr/rheolwr llinell, ewch ymlaen i nodi a chyfiawnhau eich anghenion datblygiadol i’r dyfodol dros y 12 mis sydd i ddod o dan bob un o 3 deilliant dysgu Gofal Cymdeithasol Cymru (GCC) a restrir isod, gan roi o leiaf un angen datblygiadol ar gyfer pob un o’r deilliannau dysgu isod:

1. Dadansoddi wrth asesu er mwyn hysbysu ymyriadau.
2. Cydweithio â phobl sydd angen gofal a chymorth, eu gofalwyr a gweithwyr proffesiynol eraill.
3. Ymyriadau a defnyddio barn broffesiynol mewn sefyllfaoedd cynyddol gymhleth.

Rhaid i’r dasg hon gyfeirio at sut mae’r oruchwyliaeth, yr hyfforddiant, y dysgu a’r ymchwil wedi dylanwadu ar eich ymarfer, a sut y byddant yn gwneud hynny.


750 o eiriau (+/- 10%:  dylech gynnwys eich cyfrif geiriau gwirioneddol ar ddiwedd pob adran).

Wrth fyfyrio’n feirniadol ar fy natblygiad proffesiynol ers cymhwyso fel gweithiwr cymdeithasol, ac yn benodol ar fy mhrofiad o weithio yn nhîm maethu, byddaf yn defnyddio model adlewyrchol Borton (1970) i strwythuro’r adlewyrchiad. Mae’r model yn cynnwys tri cham; 1) Beth? – disgrifio’r cyd-destun, 2) Felly Beth? – arwyddocâd effaith ar ymarfer, 4) Beth Nawr? – nodi camau gweithredu er mwyn datblygu. Mae’r model yma’n caniatáu dadansoddiad strwythuredig o brofiadau gan groesawu eiliadau o ansicrwydd (Budd, 2020) sy’n hanfodol mewn dysgu a datblygu ar gyfer y dyfodol. Drwy ddefnyddio’r fframwaith, rwy’n gallu datblygu i ddysgu o brofiad, nodi patrymau a datblygu dull mwy ymwybodol ac effeithiol o ymarfer yn dilyn goruchwyliaeth a sesiynau mentora.  

Wrth ganolbwyntio ar elfen “beth” ym model Borton (1970) sef cam disgrifiadol o brofiad sy’n ffocysu ar sylfaen adlewyrchiad drwy adnabod teimladau am fater allweddol, (Rolfe et al, 2011) arweinir hyn i mi adnabod meysydd dysgu yn unol â fy nheimladau am feysydd penodol. Yn y flwyddyn ddiwethaf, rwyf wedi rheoli llwyth achos amrywiol, yn cynnwys achosion mabwysiadu, newidiadau mewn lleoliadau, ac uchafswm o blant mewn lleoliadau maeth. Mae’r profiadau yma wedi fy ngorfodi i arwain sefyllfaoedd emosiynol sensitif, asesu gallu gofalwyr maeth, a darparu arweiniad yn unol â rheoliadau maethu.  

Rwyf wedi cymryd rhan mewn goruchwyliaeth reolaidd, wedi cwblhau hyfforddiant penodol i’m rôl, ac wedi cadw’n gyfredol gydag ymchwil perthnasol.  Yn sgil hyn, cydnabyddir tri maes dysgu allweddol: yr angen i mi ddatblygu meddwl beirniadol a dadansoddol cryfach wrth gwblhau asesiadau maethu, gan nad wyf wedi cael llawer o brofiad yn yr elfen yma o’r gwaith; yn ail, adeiladu ar fy sgiliau cydweithio mewn tîm amlasiantaethol, gan fod profiad cynnar o’m gyrfa wedi profi’n heriol ac emosiynol; yr angen i mi feithrin hyder wrth ymyrryd a chymhwyso fy marn broffesiynol mewn sefyllfaoedd cymhleth, yn enwedig ar ôl cefnogi achos lle'r oedd gofalwyr maeth yn pryderu y byddai plentyn yn colli ei iaith a’i hunaniaeth drwy’r broses mabwysiadu.  

Mae’r cam “felly beth” ym model Borton (1970) yn fy arwain i ddadansoddi a meddwl yn feirniadol am arwyddocâd a’r angen i ddatblygu'r meysydd dysgu. Noda Milner et al, (2020) bod asesu’n broses sy’n gyfuniad o wybodaeth broffesiynol sy’n hysbysu dadansoddiad er mwyn gwneud synnwyr o ddarlun cyffredinol. Rwy’n cydnabod bod hwn yn sgil hanfodol gan fod angen seilio asesiadau maethu ar dystiolaeth a rhaid ystyried ffactorau perthnasol yn drylwyr, o addasrwydd emosiynol a seicolegol y gofalwyr i’w gallu ymarferol i gwrdd ag anghenion plant. Bydd asesiadau cadarn yn ddadansoddol yn cryfhau cywirdeb ac effeithlonrwydd y penderfyniad a wneir (Cosis-Brown, 2014) o gymeradwyo gofalwyr maeth sy’n cwrdd â chymhwysedd maethu ar gyfer diogelwch a lles plant.

Wrth gymryd ystyriaeth i’r ail gam yn model Borton (1970) wrth gydweithio, sylweddolais fod atgyfnerthu fy nghred i ddangos sensitifrwydd emosiynol i ofalwyr maeth yr un mor hanfodol a chydweithio hefo gweithwyr proffesiynol ar yr un pryd. Mae cyfathrebu’n bwysig wrth gydweithio, yn enwedig pan bod gan weithwyr proffesiynol safbwyntiau gwahanol ar sefyllfaoedd (Thompson, 2024). Mae’n bwysig felly ymarfer a dysgu sut i gydbwyso fy safbwynt personol i ar sefyllfa wrth dal gweithredu i gyrraedd nod a hynny drwy gyfathrebu’n effeithiol hefo gweithwyr cymdeithasol tîm plant. 

Yn olaf, roedd yn rhaid i mi ystyried angen y plentyn am gartref mabwysiadu sefydlog, cariadus ochr yn ochr â buddsoddiad emosiynol dwfn y gofalwyr maeth mewn cadw'r iaith Gymraeg. Mae iaith nid yn unig yn offeryn ar gyfer cyfathrebu, ond yn rhan allweddol o hunaniaeth a pherthyn plentyn. Sylweddolais gymhlethdod fy rôl fel rhywun sy'n cefnogi gofalwyr maeth drwy broses mabwysiadu gan ddarganfod y balans rhwng gwerthoedd diwylliannol, moesegol, emosiynol, a chanlyniadau hirdymor (Cosis-Brown, 2014). Er fy mod yn angerddol am yr iaith sy’n rhan enfawr o’m gwerthoedd, roedd fy marn broffesiynol yn ategu bod cartref cariadus yn hanfodol gan sicrhau llesiant parhaol i’r plentyn.   

Wrth symud ymlaen a chyrraedd y cam olaf, mae’r "Beth Nawr?" ym model Borton yn cynnwys defnyddio gwybodaeth i gyflawni adlewyrchiad gweithredol (Payne, 2020). Fel rhan o’r cam hwn, rwyf wedi cymryd camau rhagweithiol drwy gwblhau hyfforddiant dadansoddi beirniadol mewn asesiadau ar gyfer gweithwyr cymdeithasol maethu. Rhoddodd y cwrs hwn mewnwelediad i fframwaith meddwl beirniadol a sut i’w integreiddio i’r broses asesu, fydd hyn yn helpu i werthuso mewn modd sy’n arwain at gasgliadau gwrthrychol. Bydd cysgodi gweithwyr proffesiynol profiadol yn helpu i ddeall sut maent yn ymdrin â dadansoddiad cymhleth a chymhwyso meddwl beirniadol yn ymarferol.   

Yn ogystal, byddaf yn mynychu hyfforddiant effaith trawma ar blentyn y gobaith yw fy mod am ddatblygu barn a rhesymeg broffesiynol sy’n cyfrannu at ddatblygu sgiliau, galluedd a dealltwriaeth o fewn ymarfer gwaith cymdeithasol ar y cyd ac yn amlasiantaethol (Unwin a Hogg, 2012). Yn olaf, byddaf yn trafod ymarfer mewn goruchwyliaeth gan adlewyrchu’n gyson fel fy mod yn gallu addasu yn rhagweithiol ar gyfer cydweithio gan ddatblygu chwilfrydedd proffesiynol o bersbectif gwahanol gan ymestyn fy nealltwriaeth o sefyllfaoedd cymhleth mewn maes gofal cymdeithasol.

808 o eiriau. 





Tasg 1 
Rhan B 
Adolygiad Datblygiadol 

Arweiniad:
Cwestiwn dwy ran yw Tasg 1 rhan B, a pharhad o dasg 1 rhan A, ac mae’n rhaid i chi gyfeirio at fodel adfyfyriol yn y dasg hon.
Gwnewch yn siŵr eich bod yn bodloni’r deilliannau dysgu gofynnol ar gyfer y dasg hon (Gweler atodiad 4 y llawlyfr) a’ch bod yn ateb dwy ran y cwestiwn.

Atebwch holl elfennau’r cwestiwn isod. 

	Cwestiwn
Defnyddiwch fodel adfyfyriol i fyfyrio’n feirniadol ar yr anghenion dysgu a nodwyd gennych yn nhasg 1 rhan A o dan bob un o 3 deilliant dysgu GCC.
Rhaid i hyn gynnwys cyfeiriad at hyfforddiant, dysgu, ymchwil a goruchwyliaeth a myfyrio gyda’ch mentor/goruchwyliwr/rheolwr llinell ar y graddau yr ydych wedi cyflawni eich deilliannau dysgu.
Nodwch eich anghenion dysgu i gefnogi eich datblygiad yn y broses o drawsnewid i ddod yn ymarferydd profiadol yn eich gyrfa at y dyfodol ar ôl cwblhau’r rhaglen hon. 

650 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).

Mae adlewyrchiad beirniadol parhaus mewn gwaith cymdeithasol yn llywio datblygiad proffesiynol gyda chefnogaeth hyfforddiant, goruchwyliaeth, ymchwil ac adborth (Fook a Gardner, 2007). Er mwyn cadw cysondeb defnyddir model Borton (1970) oherwydd strwythur syml y model wrth i mi adlewyrchu’n feirniadol ar fy natblygiad yn erbyn canlyniadau dysgu yn Nhasg 1a.

Wrth ganolbwyntio ar elfen “beth” ym model Borton (1970) mae’r adlewyrchiad yn seiliedig ar fy ngweithgaredd yn ystod y rhaglen Cadarnhau Ymarfer Gwaith Cymdeithasol. Ar ddechrau’r rhaglen, adnabyddais fy mod angen gwella mewn tri phrif ardal o’m hymarfer. Roeddwn yn bwriadu gwella fy ngallu i gynhyrchu asesiadau beirniadol drwy weithredu dysgu o hyfforddiant penodol a chysgodi gweithwyr profiadol. Yn ail, roedd angen i mi gryfhau sgiliau gweithio’n gydweithredol, wrth fynychu hyfforddiant effaith trawma ar blant. 

Yn olaf, roeddwn angen magu hyder a datblygu chwilfrydedd proffesiynol wrth weithio mewn sefyllfaoedd cymhleth wrth fynychu hyfforddiant ar effaith trawma ar blant.
Mae’r cam “felly beth” yn model Borton (1970) yn arwain i mi adrodd sut rwyf wedi cwrdd â’r anghenion dysgu. Arsylwais drwy gyfarfodydd sut oedd gweithwyr cymdeithasol yn mesur risgiau, cryfderau a gwendidau drwy adlewyrchu ar asesiad. Mae’r dull hwn yn cael ei gadarnhau gan Trevithick (2012) bod gwerthusiad effeithiol yn cynnwys nid yn unig casglu gwybodaeth, ond hefyd dehongliad beirniadol. Yn dilyn yr hyfforddiant ar feddwl mwy beirniadol mewn asesiadau, integreiddiais y model Sylfaen Ddiogel gan Schofield a Beek (2005) ar waith drwy gwblhau asesiadau. Roedd hyn yn golygu fy mod yn symud y tu hwnt i ysgrifennu’n ddisgrifiadol a fy mod yn gallu strwythuro’r wybodaeth mewn modd sy’n dangos datblygiad yn fy marn broffesiynol.       

Ar ddechrau’r flwyddyn gyntaf, teimlaf nad oeddwn hefo digon o hyder i fynegi barn broffesiynol lle bod angen ar adegau herio safbwyntiau cydweithwyr. Wrth archwilio rhesymeg dros y diffyg hyder sylweddolais nad oeddwn wedi mynychu hyfforddiant allweddol ar effaith trawma ar blant. Wrth fynychu’r hyfforddiant, roedd hyn yn rhoi mewnweliad i mi o waith cymdeithasol drwy lens tîm plant gan ennyn gwell dealltwriaeth o gymhlethdod trawma mewn gofalu am blant. Dros amser o brofiad, rwyf wedi sylwi fy mod yn fwy hyderus i ennyn dealltwriaeth o benderfyniadau ac i fynegi fy marn broffesiynol drwy gydweithio ar achosion.

Mae goruchwyliaeth yn sylfaen i ymarfer da yn faes gwaith cymdeithasol sy’n hanfodol mewn datblygiad proffesiynol (Symonds et al, 2022). Ar gychwyn y rhaglen, teimlais fy mod ag diffyg hyder wrth weithio ar achosion heb arweiniad.  Drwy drafodaethau adlewyrchol mewn goruchwyliaeth gyda’m harweinydd ymarfer a chofnodi trafodaethau drwy e-byst, roedd hyn yn lleihau camddealltwriaeth a sicrhau bod y broses o benderfyniadau’n drylwyr ac atebol. Yn ôl Fook a Gardner (2007) mae adlewyrchu’n feirniadol yn hysbysu ymarfer ac yn gwneud gweithwyr yn fwy ymwybodol o werthoedd a rhagdybiaethau sy’n dylanwadu ar eu hymarfer. Teimlad bod trafodaethau adlewyrchol mewn goruchwyliaeth wedi datblygu fy atebolrwydd i wneud penderfyniadau ar sail gwytnwch a barn broffesiynol gadarn.  

Wrth ddod i ganlyniad mae’r “felly nawr” yn model Borton (1970) yn arwain i ni edrych ar gyfleoedd datblygu proffesiynol parhaus (DPP). Wrth symud ymlaen byddaf yn gwneud ymdrech i ddarllen ymchwil gwaith cymdeithasol fydd yn galluogi i lunio fy nghynllun dysgu a datblygiad proffesiynol gan ystyried ymchwil cyfredol. Er mwyn datblygu asesiadau byddaf yn parhau i ddatblygu fy sgiliau ysgrifennu mewn asesiadau drwy ffocysu ar Reoliadau Gwasanaethau Maethu (Cymru) 2003. Bydd hyn yn galluogi i mi ddadansoddi gwybodaeth gymhleth wrth ddefnyddio deddfwriaeth fel arweiniad. Mae fframweithiau cyfreithiol yn allweddol i waith cymdeithasol sy’n seiliedig ar dystiolaeth ac atebolrwydd (Mantell a Scragg (2023). Wrth ddatblygu’n weithiwr profiadol bwriadaf fynychu hyfforddiant ar ddeddfwriaethau a pholisi perthnasol yn ogystal â chwilio am gyfleoedd i ymgysylltu fwy mewn achosion cymhleth wrth gydweithio’n amlasiantaethol (Trevithick, 2011). Drwy adlewyrchu ar ymarfer drwy ddefnydd o fodel Borton (1970), byddaf yn parhau i ymrwymo i adlewyrchu’n feirniadol. Byddaf yn gwneud hynny drwy ddysgu proffesiynol parhaus ac ymarfer moesegol wrth ddatblygu’n weithiwr cymdeithasol profiadol.  Bydd hyn yn sicrhau fy mod yn gallu addasu’n ddeallus i heriau cymhleth ymarfer.   


653 o eiriau

	Cwestiwn

Myfyriwch ar yr adborth rydych chi wedi’i dderbyn gan unigolion sydd angen gofal a chymorth a/neu eu gofalwyr ac eglurwch sut mae’r wybodaeth hon wedi helpu i ddylanwadu ar eich arfer a’ch datblygiad proffesiynol i’r dyfodol.

100 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).

Wrth adlewyrchu ar adborth Tasg 2, roedd yr adborth yn cydnabod fy mod wedi defnyddio sgiliau gwrando gweithredol oedd yn helpu iddynt ymlacio o fewn trafodaethau. Fodd bynnag, nodwyd nad oedd yr arsylwad yn adlewyrchu fy sgiliau cyfathrebu’n llawn. Roedd yr adborth yn trafod bod un gofalwr maeth efallai’n fy ngwneud i deimlo’n anghyfforddus a hynny’n rhywbeth sy’n digwydd yn aml mewn rhyngweithiadau ag eraill. Adlewyrchais ar hyn drwy goruchwyliaeth, gan ystyried sut mae iaith gorfforol a deinameg personoliaeth yn cyfrannu at anghyfforddusrwydd. Mae cydnabod hyn wedi fy ngalluogi i ddatblygu strategaethau newydd i gynnal hyder mewn rhyngweithiadau proffesiynol gyda phobl sydd a nodweddion personoliaeth cryf neu cymhleth.

Cyfanswm tasg 1 rhan B, 750 o eiriau (+/- 10%: dylech gynnwys eich cyfrif geiriau gwirioneddol ar ddiwedd pob adran).

